
PËR DISA NDRYSHIME DHE SHTESA NË VENDIMIN NR. 27, DATË 11.1.2012, TË KËSHILLIT TË MINISTRAVE, “PËR PROGRAMIN E NXITJES SË PUNËSIMIT TË FEMRAVE NGA GRUPET E VEÇANTA”, TË NDRYSHUAR

Në mbështetje të nenit 100 të Kushtetutës dhe të neneve 4 e 8, të ligjit nr. 7995, datë 20.9.1995, “Për nxitjen e punësimit”, të ndryshuar, me propozimin e ministrit të Mirëqenies Sociale dhe Rinisë, Këshilli i Ministrave

Vendosi:

Në vendimin nr. 27, datë 11.1.2012, të Këshillit të Ministrave, të ndryshuar, bëhen këto ndryshime dhe shtesa:
1. Në titull dhe kudo në përmbajtjen e vendimit, fjala “…femrave…” zëvendësohet me fjalët “…grave dhe vajzave…”.
2. Në pikën 1 bëhen ndryshimet dhe shtesat, si më poshtë vijon: 
a) Shkronja “b” ndryshohet, me këtë përmbajtje: 
“b) punëmarrësin e përfshirë, sipas këtij programi, deri në gjashtë paga, në masën 115 për qind të pagës minimale në shkallë vendi, në muajin e katërt, të pestë, të gjashtë e të shtatë dhe në muajin e njëmbëdhjetë e të dymbëdhjetë të kontratës. Ndërsa, për muajt e tjerë, financon punëdhënësi.”.
b) Pas shkronjës “b” shtohet shkronja “c”, me këtë përmbajtje: 
“c) Punëdhënësit e rinj, persona juridikë apo fizikë, kanë të drejtë të kërkojnë të përfshijnë në program deri në 40 për qind të numrit të punonjësve të punësuar.”.
3. Pika 2 ndryshohet, si më poshtë vijon:
“2. Përfituesit e këtij programi janë gra kryefamiljare dhe vajza nëna, të cilat kanë në ngarkim fëmijë nën moshën 18 vjeç.”.
4. Në shkronjën “d”, të pikës 5, fjalët “…Bëjnë përjashtim nga ky rregull personat juridikë/fizikë, të cilët kanë detyrime ndaj organeve tatimore, por, në momentin e aplikimit në këtë program:…”, zëvendësohen me fjalët “…Për personat juridikë apo fizikë, të cilët kanë detyrime ndaj organeve tatimore, por vërtetojnë se, në momentin e aplikimit në këtë program:…”.
5. Pika 9 ndryshohet, si më poshtë vijon:
a) Në shkronjën “b”, fjalët “…numri і të punësuarve dhe i atyre, që kërkohen për t’u punësuar nga punëdhënësi, është jo më shumë se 50 (pesëdhjetë) persona...”, zëvendësohen me fjalët “…aplikuesit janë persona fizikë...”.
b) Në shkronjën “c”, fjalët “…numri і të punësuarve dhe i atyre, që kërkohen për t’u punësuar nga punëdhënësi, është më shumë se 50 (pesëdhjetë) persona...”, zëvendësohen me fjalët “…aplikuesit janë persona juridikë…”.
6. Në pikën 14, fjalët “…zyrave përkatëse të punësimit…” zëvendësohen me fjalët “…Shërbimit Kombëtar të Punësimit...”.
7. Në pikën 16 shtohet fjalia, me këtë përmbajtje: 
“Punëdhënësit i vazhdohet kompensimi për periudhën e mbetur.”.
Ky vendim hyn në fuqi pas botimit në Fletoren Zyrtare.

